# Mercè Climent i Payà

Mercè Climent i Payà (Alcoi, Alcoià, 1981) és una escriptora valenciana. És enginyera agrònoma i llicenciada en Filologia Hispànica. En l'actualitat viu a Gandia i compagina l'escriptura amb la tasca d'editora de Lletra Impresa Edicions.
Escriu per a xiquets i per a adults, però sempre amb la consigna de crear bellesa amb les paraules. Així, ha escrit els llibres infantils: Lina Panxolina i el quadern màgic, Marc i el poder sobre el temps, La Flauta màgica, Moros i Cristians i El misteri dels Reis d'Orient; les novel·les Somiant amb Aleixa (XVII Premi de Literatura Eròtica la Vall d'Albaida), Amor a la ciutat dels ponts i Mariola; el poemari Infinitamant (X Premi de Poesia Ibn Jafadja d'Alzira) i moltíssims contes que han estat publicat en revistes, diaris, llibres col·lectius, etc.
Ha estat antologada en els llibres Nova poesia alcoiana. Poemes entre telers, 14+1. Llenya Prima, Els caus secrets. Antologia d'escriptors dels Països Catalans posteriors al 1972, Entre dones i La improbable vida de Joan Fuster. Alguns dels seus versos han estat traduïts a l'alemany per a la revista cultural i literària Driesch.
També ha traduït al català els poemaris Arxipèlag, de Jordi Botella i Joan Antoni Climent Fullana, i una antologia de poemes de Gloria Fuertes, seleccionada per ella mateixa en el llibre Açò no és un llibre, és una dona.
Com a blocaire, va ser guardonada amb el XX Premi de la Crítica dels Escriptors Valencians en la disciplina de Difusió de la Literatura Catalana al País Valencià. També ha col·laborat amb mitjans com ara Levante-EMV, Lletres Valencianes, el Diari Gran del Sobiranisme i Ràdio Alcoi.

## Bibliografia

* Temps d'oliva. Asociación Náyade, 2010.
* Els primers gestos del verd, inclòs al llibre “La rosa de Paper” (Ed. Florida, 2010)
* Lina Panxolina i el quadern màgic (Bullent, 2010)
* Somiant amb Aleixa (Bromera, 2011)
* Amor de vidre, inclòs al llibre “La rosa de paper” (Ed. Florida, 2012)
* Endolada de blanc, inclòs en el llibre de relats “Conta’m dona” (Ajuntament de Catarroja, 2013)
* Marc i el poder sobre el temps Arxivat 2018-02-15 a Wayback Machine. (Onada, 2013)
* La flauta màgica (SM, Vaixell de vapor, 2014)
* Amor a la ciutat dels ponts (Fundació Bromera per al foment de la lectura, 2015)
* Moros i cristians / Moros y cristianos (Tàndem, 2015)
* Mariola (Bromera per al foment de la lectura, 2016)
* El misteri dels reis d'Orient (Lletra Impresa, 2016)
* Petit caprici. Ajuntament de Mislata, Col·lecció Literatura Breu. 2016.
* Infinitamant (Bromera, 2016)
* Açò no és un llibre, és una dona. Antologia poètica de Gloria Fuertes traduïda al català. Ajuntament de València, 2017
* No hi havia a València... (Sembra Llibres, 2021)
* Antologies: Antologia d'escriptors dels Països Catalans posteriors al 1972 a cura de Sebastià Bennasar, Els caus secrets (Moll, 2013), amb el relat Tres dissabtes abans de Limerick.; Poeta antologada en el llibre/CD musical 14+1. Llenya Prima amb el poema Seré mar.; Poeta antologada en el llibre Nova poesia alcoiana. Poemes entre telers (Ajuntament d'Alcoi i UA, 2013); Entre dones (Balandra, 2016); La improbable vida de Joan Fuster (Ed. 3i4, 2017).
* Traducció al valencià del poemari Archipiélago, de Jordi Botella i Joan A. Climent. Germania, 2014.

## Referències

* ↑ http://www.llibresvalencians.com/Mercu_va_17_84.html Arxivat 2018-02-15 a Wayback Machine.
* ↑ Aramultimèdia, «Mercè Climent: “El gènere eròtic no s'ha de considerar sub-literatura”» Arxivat 2016-03-03 a Wayback Machine.

## Enllaços externs

* Els primers gestos del verd. Bloc de Mercè Climent
* Mercè Climent: "Estem submergits en una societat compulsiva, veloç i voraç". Entrevista a Núvol.com